། སྐྱོབ་པ་བཅོམ་ལྡན་འདས་ཀྱི་གསུང་། ། དེ་དང་འགལ་བར་སུ་ཞིག་བྱེད། ། སྟོབས་བཅུ་མཆོག་ལྡན་འགྲོ་བའི་མགོན། ། ཤཱཀྱའི་རྒྱལ་པོ་བཅོམ་ལྡན་གྱིས། ། ལེགས་པར་གསུང་བ་དམ་པའི་ཆོས། ། འཁོར་བ་ལུགས་འབྱུང་ལུགས་ལྡོག་གི། གཞི་ཡི་གནས་ལུགས་བསྟན་པ་ཡིས། ། ལམ་དང་འབྲས་བུའི་གནས་ལུགས་ཀྱང་། ། རྒྱུ་ཡིས་འབྲས་བུ་དཔག་པ་དང་། ། འབྲས་བུ་ཡིས་ཀྱང་རྒྱུ་དཔག་པ། ། གསལ་བར་གྱུར་པ་བཅོམ་ལྡན་གྱིས། ། མྱ་ངན་འདས་པ་ཆེན་པོར་གསུངས། ། སྤྱི་ཡི་རྣམ་པར་གཞག་པའོ། ། སྒོས་བྱེ་བྲག་ཏུ་རྟེན་གྱི་གང་ཟག་རྣལ་འབྱོར་པ་ཞིག་གིས་ཉམས་སུ་བླང་བའི་རིམ་པ། ལམ་བསླབ་པ་རིན་པོ་ཆེ་རྣམ་གསུམ་ལྟར་ཉམས་སུ་བླང་བར་བྱ་སྟེ། དེ་ཡང་མེད་ན་མི་འབྱུང་བའི་རྒྱུ་འབྲས། ཚུལ་ཁྲིམས་མེད་ན་ཏིང་ངེ་འཛིན་མི་འབྱུང་། ཏིང་ངེ་འཛིན་མེད་ན་ཡང་དག་པའི་ཤེས་རབ་རྒྱུད་ལ་མི་སྐྱེ་སྟེ། དེ་མ་སྐྱེས་ན་ཚུལ་ཁྲིམས་ཀྱི་ཕུང་པོ་དང་། ཏིང་ངེ་འཛིན་གྱི་ཕུང་པོ་དང་། ཤེས་རབ་ཀྱི་ཕུང་པོ་དང་། རྣམ་པར་གྲོལ་བའི་ཕུང་པོ་དང་། རྣམ་པར་གྲོལ་བའི་ཡེ་ཤེས་གཟིགས་པའི་མཐར་ཐུག་པ་མི་ཐོབ་པས། གསུམ་པོ་འདི་ལ་ཇི་བཞིན་དུ་བསླབ་པར་བྱའོ། ། དེ་ལྟར་ཡང་། ལྷག་པ་ཚུལ་ཁྲིམས་ཀྱི་བསླབ་པ་ནི་གཙོར་ཉོན་མོངས་པ་འདོད་ཆགས་ཀྱི་གཉེན་པོ། ལྷག་པ་ཏིང་ངེ་འཛིན་གྱི་བསླབ་པ་ནི་གཙོར་ཉོན་མོངས་པ་ཞེ་སྡང་གི་གཉེན་པོ། ལྷག་པ་ཤེས་རབ་ཀྱི་བསླབ་པ་ནི་གཙོར་ཉོན་མོངས་པ་གཏི་མུག་གི་གཉེན་པོ་ཡིན་ལ། དེ་ཡང་རྟེན་གྱི་གང་ཟག་སོ་སོའི་རིག་པ་ཐ་དད་པ་དང་། སྔོན་གྱི་སྦྱངས་པ་ཐ་དད་པ་དང་། བྱང་ཆུབ་གསུམ་གྱི་འབྲས་བུ་ཐ་དད་པའི་བྱེ་བྲག་གིས་ཉམས་ལེན་ཐ་དད་པར་སོང་སྟེ། ཉན་ཐོས་དང་རང་སངས་རྒྱས་ཀྱི་ཐེག་པ་རྣམས་ཀྱིས་ནི། འཁོར་བ་སྡུག་བསྔལ་གྱི་རྒྱ་མཚོ་ཆེན་པོར་ནི་མཐོང་། སྡུག་བསྔལ་དེ་གྲུབ་པར་བྱེད་པའི་རྒྱུ་འདོད་ཆགས་ཡིན་པས་ཁམས་གསུམ་གྱི་འདོད་ཆགས་དང་བྲལ་ནས་དགྲ་བཅོམ་པར་འགྱུར་བ་གྲུབ་སྟེ། དེ་ལྟར་ཡང་། སྲེད་དང་བྲལ་ལ་ཡང་སྲིད་མེད། ། འདོད་པ་མེད་པས་མྱ་ངན་འདས། ། ཞེས་པས། ལྷག་པ་ཚུལ་ཁྲིམས་ཀྱི་བསླབ་པ་གཙོ་བོར་གྱུར་པ་ཡིན་ལ། བྱང་ཆུབ་སེམས་དཔའི་བསླབ་པ་ནི་བྱམས་པ་སྙིང་རྗེ་བྱང་ཆུབ་ཀྱི་སེམས་གཙོ་བོ་དང་། གཞིར་གྱུར་པ་མི་གནས་པའི་མྱ་ངན་ལས་འདས་པ་ལ་འབྲས་བུར་སྒྲུབ་པའི་རྒྱུ་མཚན་གྱིས། སྙིང་བརྩེར་ལྡན་ཞིང་བྱམས་ཕྱིར་དང་། ། སེམས་དགེ་བ་ལ་ཉེས་མེད་པས། ། སྙིང་རྗེ་གཙོ་བོར་གྱུར་པ་དང་། ཐེག་པ་ཆེན་པོ་གསང་སྔགས་ཀྱི་རྣལ་འབྱོར་པ་ཅིག་ཅར་དུ་འཇུག་པ་སེམས་མངོན་པར་རྟོགས་པའི་ཤེས་རབ་སྐྱེ་བ་དང་། ལྔ་སྡེ་བཟང་པོ་ཡེ་ཤེས་ཁོང་དུ་ཆུད་པས་བསྙེན་པ་རྫོགས་པ་ལ་སོགས་པ། དེ་གསུམ་ཆར་ཡང་བཅོམ་ལྡན་འདས་ཀྱི་གསུང་རབ་ཏུ་གསུངས་ཤིང་། དེ་ལྟར་རྩོད་པའི་གཞིར་གྱུར་ཡང་འགལ་བ་མེད་དེ། ཚུལ་ཁྲིམས་བསྲུངས་པས་ཏིང་ངེ་འཛིན་སྐྱེ། ཏིང་ངེ་འཛིན་དེ་ལ་ཡང་དག་པའི་ཤེས་རབ་སྐྱེས་པ། འཕགས་པ་དགའ་བོ་ལྟ་བུ་དང་། ཁམས་གསུམ་གྱི་སེམས་ཅན་ལ་ཚད་མེད་པའི་སྙིང་རྗེ་ཆེན་པོ་སྐྱེས་ཤིང་། དེ་རྫོགས་པའི་བྱང་ཆུབ་ལ་འགོད་པའི་བྱང་ཆུབ་ཏུ་སེམས་བསྐྱེད་པས། རང་གཞན་སྨིན་ཅིང་གྲོལ་བར་གྱུར་ན། ཚུལ་ཁྲིམས་ཀྱིས་སྨིན་ཅིང་གྲོལ་བར་འགྱུར་བར་གོ་བས། དེ་འབའ་ཞིག་ཉམས་སུ་ལེན་པས། གཉིས་ལ་གནས་པའི་བྱང་ཆུབ་སེམས་དཔའ་དང་། བྱང་ཆུབ་སེམས་དཔའ་མི་འཁྲུགས་པ་དང་། ད་ལྟར་གྱི་བྱང་ཆུབ་སེམས་དཔའ་རབ་ཏུ་བྱུང་བ་རྣམས་ལྟ་བུ་དང་། དང་པོར་ཡང་དག་པའི་ཤེས་རབ་ཡང་དག་པའི་ཡེ་ཤེས་ཁོང་དུ་ཆུད་པས་བསྙེན་པར་རྫོགས་ཤིང་། ཏིང་ངེ་འཛིན་ལ་དབང་བསྒྱུར་བ་ལྔ་སྡེ་བཟང་པོ་ལྟ་བུ་དང་། སློབ་དཔོན་ཆེན་པོ་ཏོག་ཙེ་བ་ལྟ་བུ་སྟེ། འདི་རྣམས་ཀྱང་ཁ་ཅིག་ནི་ཏིང་ངེ་འཛིན་གྱི་རྒྱུ་ཚུལ་ཁྲིམས། འབྲས་བུ་ཤེས་རབ། ཁ་ཅིག་ནི་གཞི་ཤེས་རབ། འབྲས་བུ་ཚུལ་ཁྲིམས་དང་ཏིང་ངེ་འཛིན། ཁ་ཅིག་ནི་གཞི་ཚུལ་ཁྲིམས། འབྲས་བུ་ཏིང་ངེ་འཛིན་དང་ཤེས་རབ་ཡིན་པར་བདེ་བར་གཤེགས་པའི་གསུང་རབ་ཏུ་བསམ་གྱིས་མི་ཁྱབ་ཅིང་དཔག་ཏུ་མེད་པ་ཞིག་གསུངས་ཀྱང་། རྒྱུས་པའི་སྣ་ཕག་ཟེས་མཚོན་པ་དང་འདྲ་བར་སྦྱངས་པ་དང་ལས་འཕྲོའི་སྟོབས་ཀྱིས་དང་པོ་ཁོ་ན་གང་ཡང་རུང་བས་མཚོན་ནས་བསླབ་པ་གསུམ་ཆར་ཉམས་སུ་ལེན་པར་དགོས་པར་ངེས་ཏེ། སངས་རྒྱས་ཟག་པ་མེད་པའི་ཕུང་པོ་ལྔའི་རང་བཞིན་ཡིན་པའི་ཕྱིར་དང་། བསླབ་པ་གསུམ་མཐར་ཕྱིན་ཅིང་དེའི་ལག་རྗེས་སངས་རྒྱས་ཡིན་པའི་ཕྱིར་དང་། བླ་མ་རིན་པོ་ཆེའི་བཞེད་པས་སྟོང་པ་ཉིད་རྟོགས་པའི་རྒྱུད་ཚོད་མཐོ་ཡང་རུང་། དམའ་ཡང་རུང་སྟེ་ཇི་ལྟ་བ་མཁྱེན་པའི་ཡེ་ཤེས་ཀྱི་ཆ་སྟོང་ཉིད་རྟོགས་པའི་ཤེས་རབ་ཡིན་ལ། ཇི་སྙེད་པ་མཁྱེན་པའི་ཡེ་ཤེས་ཀྱི་ཆ། རྒྱུ་འབྲས་ཀྱི་རྟེན་ཅིང་འབྲེལ་བར་འབྱུང་བ། མི་དགེ་བ་ལས་སྡུག་བསྔལ་འབྱུང་བ་དང་། དགེ་བ་ལས་བདེ་བ་འབྱུང་བ་ཉམས་སུ་མྱོང་ཞིང་གོ་བ་ཅུང་ཟད་བྱུང་བ་དེས་དཔགས་ནས། དཔག་ཏུ་མེད་པ་ཞིག་མངོན་དུ་གྱུར་པས་རང་གི་སྲོག་དང་ཡང་བསྡོས་ནས་བསླབ་པ་གསུམ་ཆར་ཉམས་སུ་བླང་བ་ལ་འབད་པར་བྱའོ། ། འདི་ཡང་དོན་བསྡུ་ན། བཅོམ་ལྡན་འདས་ཀྱིས། འདོད་ཆགས་འདོད་ཆགས་དང་བྲལ་བས་སེམས་རྣམ་པར་གྲོལ་བ་དང་། ཤེས་རབ་རྣམ་པར་གྲོལ་བར་འགྱུར་བ་དང་། ཞེ་སྡང་འདོད་ཆགས་དང་བྲལ་བས་སེམས་རྣམ་པར་གྲོལ་བ་དང་། ཤེས་རབ་རྣམ་པར་གྲོལ་བར་འགྱུར་བ་དང་། གཏི་མུག་འདོད་ཆགས་དང་བྲལ་བས་སེམས་རྣམ་པར་གྲོལ་བ་དང་། ཤེས་རབ་རྣམ་པར་གྲོལ་བར་འགྱུར་རོ། ། ཞེས་གསུངས་པས། སྡེ་སྣོད་གསུམ་དང་བསླབ་པ་གསུམ། གསུམ་གསུམ་གྱི་དབྱེ་བས་ཕྱེ་ན་དགུའམ། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་དུ་འགྱུར་ཏེ། རྣལ་འབྱོར་པ་ལག་ལེན་དུ་བྱེད་ན་ཕྱི་ཡུལ་ལམ། ནང་སེམས་ཅན་ནམ། ཆགས་པའི་ཡུལ་གང་ལ་ཆགས་ཤིང་ཞེན་པ་སྐྱེ་བའི་གནས། གྲོགས་སམ། དུས་སམ། ཡོ་བྱད་ལ་སོགས་པ་འདི་ལ་ཆགས་པ་སྐྱེ་ན་ཉན་ཐོས་ཀྱི་རྣལ་འབྱོར་པ་ཡིན་ནམ། བྱང་ཆུབ་སེམས་དཔའི་རྣལ་འབྱོར་པ་ཡིན་ནམ། གསང་སྔགས་ཀྱི་རྣལ་འབྱོར་པ་ཡིན་ནམ། འཇིག་རྟེན་མགོན་པོ་ཕག་མོ་གྲུ་པའི་ཇོ་སྲས་རྣལ་འབྱོར་པ་ཞིག་ཡིན། ཡང་ཞེ་སྡང་འདོད་ཅིང་ཞེ་སྡང་ལ་ཆགས་པས། ཞེ་སྡང་སྐྱེ་བའི་ཡུལ། གནས་སམ་དུས་སམ། གྲོགས་སམ། ཡོ་བྱད་ལ་སོགས་པ་འདི་ལ་ཞེ་སྡང་སྐྱེ་ན། རྣལ་འབྱོར་པ་དེ་བཞི་གང་ཡིན་ནམ། ཡང་གཏི་མུག་སྐྱེ་བའི་གནས་ཐོས་བསམ་སྒོམ་གསུམ་གྱི་ཤེས་རབ་ཅན་མི་གནས་པ། འཇིག་རྟེན་འདི་ལ་མངོན་པར་ཞེན་ཅིང་འདོད་ཡོན་ཆུ་བཞིན་དུ་འཐུང་བ། བསླབ་པ་ཉམས་པ། ལྟུང་བ་ཕམ་པར་གྱུར་པའི་ཁྱུས་འཚོ་བ། སྐྱེས་བུ་དམ་པ་ལ་གཤེ་སྐུར་འདེབས་ཤིང་ལོག་པར་ལྟ་བའི་གནས་སམ། སྟོན་པས་སྔགས་པ་མ་ཡིན་པའི་ཉེས་པའམ། ལྟུང་བའམ། ཤེས་རབ་ཉམས་པར་བྱེད་པའི་གྲོགས་སམ། གནས་སྐབས་འགའ་ཞིག་ཏུ་ལེགས་པར་སྤྱོད་ཀྱང་། དུས་སྐབས་འགའ་ཞིག་ཏུ་ཉེས་པར་འགྱུར་བའི་དུས་སམ། སྟོན་པས་མ་གནང་ཞིང་ཉོན་མོངས་པ་དང་རྣམ་པར་རྟོག་པ་འབའ་ཞིག་བསྐྱེད་པར་བྱེད་པའི་རྫས་ཡོ་བྱད་ཀྱི་དངོས་པོ། ཐོས་བསམ་སྒོམ་གསུམ་གྱི་ཤེས་རབ་ཉམས་ཤིང་ན་སྨད་པར་བྱེད་པ་དེ་ལྟ་བུ་རྣམས་ལ། ཉན་ཐོས་ཀྱི་རྣལ་འབྱོར་པ་ཡིན་ནམ། བྱང་ཆུབ་སེམས་དཔའི་རྣལ་འབྱོར་པ་ཡིན་ནམ། གསང་སྔགས་ཀྱི་རྣལ་འབྱོར་པ་ཡིན་ནམ། འཇིག་རྟེན་མགོན་པོ་ཕག་མོ་གྲུ་པའི་ཇོ་སྲས་རྣལ་འབྱོར་པ་ཡིན་ནམ། གང་ཡིན་ཡང་ཕྱར་ཕྱོར་རམ། ཟ་ཟི་བྱས་པས་མི་ཕན། སྡང་བའི་དགྲ་དང་ཐུག་པ་ཡིན། གཏན་གྱི་བདེ་སྐྱིད་འཆོར་བ་ཡིན། སོ་ནམ་ཞིབ་ཏིག་དུ་བྱེད་དགོས་པ་ཡིན། བཞི་པོ་གང་ཡང་རུང་བ་གཅིག་གིས་འདོད་ཆགས་གསུམ་པོ་དང་བྲལ་བར་བྱས་ནས། དེ་གསུམ་གྱིས་མ་བཅིངས་པའི་སེམས་འདོད་ཆགས་ཀྱི་ཞགས་པས་མ་བཅིངས་པ། ཞེ་སྡང་གི་ཞགས་པས་མ་བཅིངས་པ། གཏི་མུག་གི་ཞགས་པས་མ་བཅིངས་པ། མ་བཅིངས་པས་རྣམ་པར་གྲོལ་བར་གྱུར་པ། ཉོན་མོངས་པ་དང་ཉེ་བའི་ཉོན་མོངས་པ་བྲལ་བ། ལས་སུ་རུང་བ། ཅི་བྱར་བཏུབ་པ་ཞིག་འོང་སྟེ། སེམས་དེ་ནི་ལྷག་པའི་སེམས། ཏིང་ངེ་འཛིན་བསམ་གྱིས་མི་ཁྱབ་པའི་གཞིའམ་སྒོར་གྱུར་པ། གཟུངས་དང་བསམ་གྱིས་མི་ཁྱབ་པའི་རྣམ་པར་ཐར་པ་ཐམས་ཅད་ཀྱི་གཞིར་གྱུར་པ་ཡིན་ཏེ། དེ་ལྟར་ཡང་། བཅོམ་ལྡན་འདས་ཀྱིས། བསམ་གཏན་གྱིས་ནི་འདོད་པའི་ཡོན་ཏན་སྨད་པར་འདོར། ། རིག་དང་མངོན་པར་ཤེས་དང་ཏིང་འཛིན་མངོན་པར་སྒྲུབ། ། ཞེས་གསུངས་པས། སེམས་རྣམ་པར་གྲོལ་བ་འདི་ཡོན་ཏན་ཐམས་ཅད་ཀྱི་གཞིའམ་སྒོའམ། འབྱུང་གནས་སུ་གྱུར་པ་ཡིན་ཏེ། བཅོམ་ལྡན་འདས་ཀྱིས་ཀྱང་རྡོ་རྗེའི་གདན་བྱང་ཆུབ་ཀྱི་ཤིང་དྲུང་དུ། ཐུགས་འདི་ལ་གནས་ནས། ཐམས་ཅད་མཁྱེན་པ་ཉིད་ཀྱི་ཡེ་ཤེས་བརྙེས་པ་དང་། བྱ་རྒོད་ཀྱི་ཕུང་པོའི་རི་ལ་ཉིད་ཀྱིས་གདན་སེངྒེའི་ཁྲི་བཤམས་ནས། ཏིང་ངེ་འཛིན་འདི་ལ་མཉམ་པར་བཞག་ནས་ཤེས་རབ་ཀྱི་ཕ་རོལ་ཏུ་ཕྱིན་པ་གསུངས་པ་དང་། རྩྭ་མཆོག་གི་གྲོང་ཁྱེར་ཤིང་སཱ་ལ་དྲུང་གི་ཚལ་དུ་ཏིང་ངེ་འཛིན་འདི་ལ་མཉམ་པར་བཞག་ནས་མྱ་ངན་ལས་འདས་པ་ཡིན་ཞེས། བདེ་བར་གཤེགས་པའི་གསུང་རབ་ཏུ་གསུངས་ཤིང་། མཁས་པ་རྣམས་ཀྱིས་ངེས་པར་མཛད་ན། ཀྱེ་ཅི་ཀ་སེམས་ཉིད་དོན་དམ་པའི་བདེན་པ་རྟོགས་ཤིང་མངོན་དུ་གྱུར་པའི་རྣལ་འབྱོར་པ་ཉོན་མོངས་པ་གསུམ་གྱི་ཞགས་པས་བཅིངས་པའི་འཆིང་བ་ལས་གྲོལ་ཞིང་། གཅོད་པར་བྱེད་པའི་མཐུ་མེད་ན། སེམས་རྣམ་པར་གྲོལ་བའི་ཡོན་ཏན་གྱི་ཚོགས་དཔག་ཏུ་མེད་པ་ཇི་ལྟར་སྒྲུབ་ན་ཨང་གེའོ་ན་སེམས་ཉིད་དོན་དམ་པའི་བདེན་པ་ནི་མཐོང་། སྐྱེ་བ་ནི་མི་ལེན། ཤི་བས་འཁྲུལ་པའི་བག་ཆགས་ནི་འཛད་སྙམ་ན། ས་བཅུའི་བྱང་ཆུབ་སེམས་དཔས་ཀྱང་དེ་བཞིན་གཤེགས་པའི་སྟོབས་བཅུ་ནི་མ་ཐོབ། མ་ཐོབ་པས་ཐམས་ཅད་མཁྱེན་པར་མ་གྱུར། ཐམས་ཅད་མཁྱེན་པས་འདུལ་བའི་བསླབ་པའི་གཞི་འཆའ་བའི་ནུས་པ་མེད་པ་དང་། རྒྱུ་མཚན་དེ་ཉིད་ཀྱིས་ཚུལ་ཁྲིམས་ལེགས་པར་བསྲུང་དགོས་པ་དང་། དེ་བཞིན་གཤེགས་པའི་ཚུལ་ཁྲིམས་ཀྱི་ཕུང་པོ་རྫོགས་དགོས་པ་དང་། དེ་བཞིན་གཤེགས་པའི་ཡོན་ཏན་ཐམས་ཅད་ཐོབ་པར་བྱ་དགོས་ན། ངེད་ཀྱི་མངོན་པར་རྟོགས་པ་འདི་ཚོད་ཙམ་གྱིས་ཕྱིན་ཅི་ལོག་ཏུ་རློམ་པ་བསྐྱེད་ནས། ལྷག་པ་ཚུལ་ཁྲིམས་ཀྱི་བསླབ་པ་དང་། ཏིང་ངེ་འཛིན་གྱི་བསླབ་པ་དང་། ཤེས་རབ་ཀྱི་བསླབ་པ་ལ་ནན་ཏན་མི་བྱེད་པ་ནི་བདུད་ཀྱིས་བྱིན་གྱིས་བརླབས་པར་ཟད་དོ། ། དོན་འདི་བླ་མ་རིན་ཆེན་གྱིས། ། རྟོག་པ་ཕྲ་བའི་ཕྲ་བ་ལ། ། ཆེན་པོའི་ཆེན་པོར་གྱུར་པའི་བདུད། ། འཇུག་པར་འགྱུར་བར་གསུངས་པ་དང་། ། རོ་གཅིག་ངང་ལ་འབྱམས་གྱུར་ན། ། རྒྱུ་འབྲས་མངོན་དུ་འགྱུར་རོ་གསུང་། ། འགྲོ་བའི་མགོན་པོ་ཀླུ་སྒྲུབ་ཀྱིས། ། མི་རྟོག་ཡེ་ཤེས་བསྐྱང་བའི་ཕྱིར། ། གནོད་སྦྱིན་བུ་མོ་བསྒྲུབས་པ་ལས། ། རྫ་བུམ་ཆུང་ངུའི་ཉེས་སྐྱོན་གྱིས། ། གྲུབ་པར་མ་གྱུར་བཀའ་བསྩལ་གསུང་། ། སྐྱོབ་པ་ཤཱཀྱའི་རྒྱལ་པོ་ཡིས། ། བྱང་ཆུབ་མཆོག་གི་ཤིང་དྲུང་དུ། ། ཉོན་མོངས་ལ་སོགས་བདུད་བཞི་བཅོམ། ། དེ་ཡི་ཕྱིར་ན་བཅོམ་ཞེས་བྱ། ། བཅོམ་པས་ལྡན་དང་འདས་པ་ཡིས། ། སྒྲ་དོན་ཁྱེད་ཀྱི་ཐུགས་ལ་གསལ། ། དེ་ལྟར་ལྷག་པ་ཚུལ་ཁྲིམས་དངོས། ། ཆགས་པ་གསུམ་དང་བྲལ་གྱུར་པས། ། མ་བཅིངས་དྲི་མ་མེད་པའི་སེམས། ། ཏིང་འཛིན་ཡོན་ཏན་ཀུན་གྱི་སྒོ། ། དཔལ་ཆེན་རྒྱུད་ལ་སྐྱེས་གྱུར་ནས། ། སྨྲ་བསམ་ཤེས་བརྗོད་ཡུལ་ལས་འདས། ། མ་སྐྱེས་མི་སྐྱེ་སྐྱེ་བ་མེད། ། ཤེས་རབ་ཕ་རོལ་ཕྱིན་པའི་མཐའ། ། ཤེས་རབ་ཀྱིས་ནི་དེ་ཉིད་ཐོབ། ། དང་པོ་ལས་ཅན་ཡན་ཆད་དང་། ། ས་བཅུའི་དབང་ཕྱུག་མན་ཆད་ཀུན། ། སྔོན་སྦྱངས་གོམས་པའི་བྱེ་བྲག་དང་། ། ལས་འཕྲོ་སོ་སོ་དག་གིས་ནི། ། དང་པོ་འཇུག་པའི་བྱེ་བྲག་ལ། ། བདེ་བར་གཤེགས་པའི་གསུང་རབ་ཏུ། ། ཐ་དད་མང་པོ་གསུངས་ན་ཡང་། ། འདོད་ཆགས་ཞེ་སྡང་གཏི་མུག་གསུམ། ། བྱང་ཆུབ་མཆོག་གི་ཤིང་དྲུང་དུ། ། ཡེ་ཤེས་མེ་ཡིས་བསྲེགས་ཞེས་པས། ། སྦྱང་གཞི་ཡོད་ན་སྦྱོང་བྱེད་ཡོད། ། བསླབ་པ་གསུམ་དང་བྲལ་ཐབས་མེད། ། མི་འབྲལ་གནད་ཀྱི་དོན་གོ་རྣམས། ། ཕན་ཚུན་འབྲེལ་པས་གོ་བར་ཟད། ། དེ་ལྟར་ཉམས་སུ་བླངས་པ་ལ། ། གཏི་མུག་མེད་པ་གང་ཡིན་པ། ། མཐར་ཕྱིན་སངས་རྒྱས་ཆོས་ཀྱི་སྐུ། ། སྐྱེ་འགག་མེད་པའི་སྤྲོས་ལས་དབེན། ། ཆོས་སྐུ་ཤེས་རབ་ཕ་རོལ་ཕྱིན། ། སྡོང་པོ་བཀོད་པར་གསུངས་པ་ནི། ། སྨྲ་བསམ་བརྗོད་ལས་འདས་པ་འོ། ། ཐུབ་པ་རྣམས་ཀྱི་ལོངས་སྐུ་ནི། ། སྟོབས་དང་མི་འཇིགས་མ་འདྲེས་ཆོས། ། བྲལ་བའི་ཡོན་ཏན་སུམ་ཅུ་གཉིས། ། རྒྱུ་དང་འབྲས་བུར་བསྟན་པ་ནི། ། དགག་སྒྲུབ་གཉིས་ཀྱི་བསླབ་པ་སྟེ། ། བུ་མོ་རིན་ཆེན་མདོ་ལས་གསུངས། ། རྣམ་པར་སྨིན་པའི་འབྲས་བུ་ནི། ། མཚན་མཆོག་སུམ་ཅུ་རྩ་གཉིས་ཏེ། ། རྒྱུ་དང་འབྲས་བུ་རྟགས་པའི་ཚུལ། ། རྒྱལ་བའི་ཡུམ་དུ་གསུངས་པ་སྟེ། ། ཡོན་ཏན་དྲུག་ཅུ་རྩ་བཞི་འདི། ། ཆོས་ཀྱི་སྐུ་ཡི་ཡོན་ཏན་ཡིན། ། སྐུ་གསུམ་སོ་སོར་དབྱེ་བ་ལས། ། ལོངས་སྤྱོད་རྫོགས་པའི་སྐུ་ཞེས་གྲགས། ། འཇིག་རྟེན་ངམ་གྱུར་པདྨས་ཀྱང་། ། རྣམ་པར་སྣང་མཛད་ཡེ་ཤེས་ནི། ། བདེ་བར་གཤེགས་པའི་ཐུགས་ལ་གནས། ། ཐེག་ཆེན་གསུང་རབ་དཔག་མེད་དུ། ། དཔག་མེད་གཞན་ཡང་གསུངས་པས་ངེས། ། ཆགས་པ་མེད་པ་མཐར་ཕྱིན་པས། ། ཞི་བ་འདོད་ཆགས་བྲལ་བའི་ལུས། ། བཅོམ་ལྡན་ལོངས་སྤྱོད་རྫོགས་སྐུ་འོ། ། ཞེ་སྡང་མེད་པའི་ངོ་བོ་ཉིད། ། འགྲོ་བའི་དོན་ཕྱིར་བྱང་ཆུབ་སེམས། ། སེམས་ཅན་ཀུན་གྱི་དོན་ཆེད་དུ། ། བསྐྱེད་ཅིང་སྡོམ་པ་བླངས་པ་ལས། ། སྡོམ་པ་གསུམ་གྱི་ཚུལ་བཞིན་དུ། ། ཇི་སྲིད་འཁོར་བ་མ་སྟོང་བར། ། སངས་རྒྱས་རྣམས་ཀྱི་སྐུ་གསུང་ཐུགས། ། མི་ཟད་རྒྱན་གྱི་འཁོར་ལོ་ལ། ། སྤྲུལ་པའི་སྐུ་ཞེས་ཡོངས་སུ་གྲགས། ། ཁྱད་པར་སྐུ་གསུམ་འབྲས་བུ་གསུམ། ། སྐྱེས་ཆེན་ཁྱེད་ཀྱི་ཐུགས་དམ་མཛོད། ། ཕྱི་ནང་གསང་བའི་རྟེན་འབྲེལ་རྣམས། ། སོ་སོ་གང་གིས་གང་སྒྲུབ་པ། ། གསང་གཏམ་ཤུབ་ནས་བཟླས་པ་ཡང་། ། སྤང་བྱ་གཉེན་པོ་གཉིས་ཀྱི་སེམས། ། སོ་སོའི་སེམས་སུ་གང་སྐྱེས་པ། ། འདི་ནི་ནང་གི་རྟེན་འབྲེལ་ཏེ། ། བསམ་པ་དེ་ཡིས་